Жоба

**«Қазақстан Республикасының сот жүйесi мен судьяларының мәртебесi туралы» Қазақстан Республикасының Конституциялық заңында көзделген ережелердi бекiту туралы» 2001 жылғы 26 маусымдағы № 643 Қазақстан Республикасы Президентінің Жарлығына өзгерістер мен толықтырулар енгізу туралы»**

**ҚАУЛЫ ЕТЕМІН:**

1. Қазақстан Республикасы Президентінің «Қазақстан Республикасының сот жүйесі мен судьяларының мәртебесі туралы» Қазақстан Республикасының Конституциялық заңында көзделген ережелерді бекіту туралы» Қазақстан Республикасы Президентінің 2001 жылғы 26 маусымдағы № 643 Жарлығына мынадай өзгерістер мен толықтырулар енгізілсін:

Жарлықтың 1 – тармағының 4) тармақшасы алынып тасталсын;

жоғарыда аталған Жарлықпен бекітілген Судьялыққа кандидаттың тағылымдамадан өтуі туралы ережеде:

3-тармақ мынадай мазмұндағы үшінші абзацпен толықтырылсын:

«Судья лауазымынан өкілетті органдардың мемлекеттік лауазымдарына сайланған немесе тағайындалған, сондай-ақ судья лауазымынан сот төрелігін қамтамасыз етуді ұйымдастырумен тікелей байланысты лауазымдарға тағайындалған талап етілмейді»;

5-тармақтың 1) тармақшасы мынадай редакцияда жазылсын:

«1) отыз жасқа толған;»;

13-тармақ мынадай мазмұндағы 5) тармақшамен толықтырылсын:

«5) тағылымдамашы-кандидаттың міндеті тағылымдаманың алдында ниет білдірген соттардағы судьялардың бос лауазымдарына орналасуға конкурсқа қатысу және тиісті бос лауазымдарға конкурсқа қатысудан бас тартқан жағдайда оған жұмсалған мемлекеттік қаражатты қайтару.»;

жоғарыда аталған Жарлықпен бекітілген Сот жюриі туралы Ережеде:

25-тармақ мынадай редакцияда жазылсын:

«25. Сот жюриінің төрағасы нақты материалдар бойынша баяндамашыны және материалдарды қарау күнін белгілейді.

Судьяның кәсіби қызметін бағалауды жүргізу басталғанға дейін Сот жюриінің біліктілік комиссиясы қажет болған кезде қосымша тексеру жүргізуі мүмкін, оны Сот жюриінің төрағасы біліктілік комиссиясы мүшелерінің біріне тапсырады, қосымша құжаттар мен материалдар, оның ішінде қаралуы кезінде заң бұзуға жол берілген сот істері сұратылады.

Жұмыс істеп жүрген судьяның кәсіби қызметін мерзімді бағалау кезінде комиссия сот отырысына қатысушылардың судьяның жұмысын бағалау бойынша нәтижесін қосымша сұратады.

Судьяның жұмысына бағалау жүргізу Қазақстан Республикасы Жоғарғы Соты Төрағасымен бекітілген Әдістеме негізінде жүргізіледі.»;

30-тармақта:

2) тармақша мынадай редакцияда жазылсын:

«2) жоғары тұрған сатыдағы судьялауазымына, сот төрағасы, сот алқасы төрағасы лауазымына тағайындауға ұсыным жасау;

4) тармақша мынадай редакцияда жазылсын:

«4) басқа сотқа, басқа мамандануға ауыстыру туралы;»;

мынадай мазмұндағы 6) тармақшамен толықтырылсын:

«6) жоғары тұрған сатыдағы судья лауазымына, сот төрағасы, сот алқасы төрағасы лауазымына тағайындау үшін ұсыным жасаудан бас тарту.»;

екінші абзац мынадай редакцияда жазылсын:

«Сот жюриі біліктілік комиссиясының осы тармақтың   
2), 3) және 6) тармақшаларында көзделген шешімдері ұсынымдық сипатта болады.»;

31-тармақ мынадай редакцияда жазылсын:

«31. Сот жюриінің біліктілік комиссиясының кәсіби қызметті мерзімді бағалаудың нәтижелері бойынша судьяны кәсіби жарамсыздығына орай атқаратын лауазымына сай келмейді деп тану туралы шешімі Жоғарғы Сот Төрағасының Жоғары Сот Кеңесіне судьяны атқаратын қызметінен босату туралы ұсыным енгізуі үшін негіз болып табылады.

Сот жюриінің біліктілік комиссиясының кәсіби қызметті мерзімді бағалаудың нәтижелері бойынша судьяны басқа сотқа ауыстыру туралы шешімі Жоғарғы Сот Төрағасының Жоғары Сот Кеңесіне - судьяны басқа сотқа ауыстыру туралы ұсыным, ал ауысудан бас тартқан жағдайда судьяны атқаратын қызметінен босату туралы ұсыным енгізуі үшін негіз болып табылады.»;

33, 34 және 35-тармақтар мынадай редакцияда жазылсын:

«33. Сот жюриінің біліктілік комиссиясы шешімдерді қорытындылар мен хаттамалық шешім нысанында қабылдайды. Біліктілік комиссиясы мүшелерінің дауыс беруден қалыс қалуға құқығы жоқ. Шешім көпшілік дауыспен қабылданады. Дауыстар тең түскен жағдайда өзіне қатысты материалдар қаралып отырған судьяның жағдайын жақсартатын шешім қабылданды деп есептеледі. Біліктілік комиссиясының мүшесі қабылданып отырған шешіммен келіспеген жағдайда ерекше пікірін жазбаша көрсетуге құқылы, ол біліктілік комиссиясы отырысының хаттамасына қоса тіркеледі.

Судьяны атқаратын лауазымына сай деп тану туралы шешім, жоғары тұрған сатыдағы судья лауазымына тағайындауға, сот төрағасын, сот алқасының төрағасын жоғары тұрған лауазымға (жоғары тұрған сот сатысына) кадр резервіне қою хаттамалық шешім нысанында ресімделеді.

Хаттамаға отырыста төрағалық етуші мен біліктілік комиссиясының хатшысы қол қояды.

Сот жюриі біліктілік комиссиясының жоғары тұрған сатыдағы судья лауазымына, сот төрағасының, сот алқасы төрағасының лауазымына конкурсқа қатысуға ниет білдірген судьяның кәсіби қызметін бағалау бойынша жоғары тұрған сатыдағы судья лауазымына, сот төрағасы, сот алқасы төрағасы лауазымына тағайындауға ұсыным жасаудан бас тарту туралы шешімі қабылданған күнінен бастап бір жыл ішінде жарамды болады.

Судьяны кәсіби жарамсыздығына орай атқаратын қызметіне сай келмейді деп тану туралы, басқа сотқа, басқа мамандануға ауыстыру туралы, жоғары тұрған сатыдағы судья лауазымына, сот төрағасы, сот алқасы төрағасы лауазымына тағайындауға ұсыным жасаудан бас тарту туралы шешім, қабылданған шешімнің негіздемесі көрсетіліп, қорытынды нысанында ресімделеді.

Сот жюриі біліктілік комиссиясының судьяны кәсіби жарамсыздығына орай атқаратын қызметіне сай келмейді деп тану туралы, басқа сотқа, басқа мамандануға ауыстыру туралы, жоғары тұрған сатыдағы судья лауазымына, сот төрағасы, сот алқасы төрағасы лауазымына тағайындау үшін ұсыным жасаудан бас тарту туралы қорытындыға материалды қарауға қатысқан Сот жюриі біліктілік комиссиясының барлық мүшелері қол қояды.

34. Сот жюриі біліктілік комиссиясының судья жұмысының бір жыл мерзім өткеннен кейінгі нәтижелері туралы шешімінің көшірмесі қарауға түскен материалмен бірге, сондай-ақ судьяны кәсіби жарамсыздығына орай атқаратын қызметіне сай келмейді деп тану туралы, басқа сотқа, басқа мамандануға ауыстыру туралы шешімнің көшірмесі, кейіннен Қазақстан Республикасының Жоғары Сот Кеңесіне ұсынуы үшін Қазақстан Республикасы Жоғарғы Сотының Төрағасына жіберіледі.

35. Сот жюриінің біліктілік комиссиясы хаттамалық шешімінің көшірмесі тиісті облыстық сотқа жіберіледі. Судьяны кәсіби жарамсыздығына байланысты атқарып отырған қызметіне сәйкес келмейді деп тану туралы, басқа сотқа, басқа мамандануға ауыстыру туралы, жоғары тұрған сатыдағы судья лауазымына, сот төрағасы, сот алқасы төрағасы лауазымына тағайындау үшін ұсыным жасаудан бас тарту туралы Сот жюриі біліктілік комиссиясы қорытындысының көшірмелері өзіне қатысты шешім қабылданған судьяға, сондай-ақ тиісті облыстық сотқа жіберіледі.»;

44-тармақ мынадай редакцияда жазылсын:

«44. Егер жеке және заңды тұлғалар судьяның іс-әрекеттеріне шағымданудың барлық қолда бар тәсілдерін пайдаланған болса, олардың өтініштері судьяға қатысты материалдарды Сот жюриінің тәртіптік комиссиясында қарауға негіз болып табылады.  
    Судьяның іс-әрекеттеріне шағымданудың қолда бар тәсілдері деп жеке және заңды тұлғалардың өтініштерін соттардың жоғары тұрған лауазымды адамдарының, судьялар қауымдастығы органдарының заңда белгіленген тәртіппен қарауы түсініледі.

Жеке және заңды тұлғалардың өтініштері бойынша тексеруді Сот жюриінің мүшесі уәкілетті органмен бірлесіп жүргізеді.».

2. Осы Жарлық алғашқы ресми жарияланған күнінен бастап қолданысқа енгізіледі.

**Қазақстан Республикасының**

**Президенті Н.Назарбаев**

Астана, Ақорда, 2017 жылғы

№